Barak (eşîr)
Eşîra Barak an jî Barakî, navê eşîrekî oxizî ye ku bi piranî li rojhilata Anatolyayê dijîn. Dora behra Aralê wek welatê wan ê heqîqî tê bawerkirin û tê gotin ku di salên 1100î de ew ji welatê xwe koçî Yozgadê, Anatolyayê kirine. Lê ji ber ku di nava wan û dewletê nakokî diqewimin, ew mecbûr dimînin koçî herêma Entab û Rihayê bikin. Di destpêkê de bi giranî xwe li başûrê parêzgeha Entabê di Tilbişarê bi cih kirine. Ev herêm xwe li rojhilata Tilbaşarê heya ava Ferêt, li rojavayê xwe heya çiyayên Nûr, li başûr û başûr-rojavayê xwe jî heya Heleb û deşta Amûqê xwe dirêj dike. Di nava Siltanê Silêman II ê osmanî û barakiyên ku êdi li Entabê diman de dîsa nakokî derdikevin holê û ev yek carek din dibe sirgûnkirina beşeke mezin a êlê: tê gotin ku pirraniya barakiyên Entabê di salên 1690î de berva Reqayê (Sûriyê) ve têne sirgûnkirin. Îro çend neviyên barakî li Dîlokê li bajarên Îslahiyê, Girgamêş, Bêlqîs û Tilbişar, li Rihayê jî li Bêrecûk (Hobab) û Xelfetiyê hene. Yek ji beşa herî girîng a çanda barakiyan muzîka barak e (bi tirkî: barak uzun hava) û evya îro wek tarza taybet a vê herêmê tê qebûlkirin.